钦定古今图书集成/理学汇编/经籍典/第085卷 > 宋朱元昇三易备遗 > 《邵子策数合归藏易说》
## 钦定古今图书集成/理学汇编/经籍典/第085卷 > 宋朱元昇三易备遗 > 《邵子策数合归藏易说》

邵子曰：“卦有六十四，而用止于六十”，何也？六十卦者，
三百六十爻也，故甲子止于六十也。六甲而天道穷
矣，是以策数应之。呜呼！《归藏》之失其传也久矣，惟吾
夫子阐《归藏》具坤乾之义，而邵子复阐策数应六甲
之用。微吾夫子与邵子，则《归藏》之《易》，其不陆沉欤？且
何以谓之策数应六甲？盖干老阳三十六，与《坤》老阴
二十四，合之为六十也。震坎艮少阳三十二，与巽离
兑少阴二十八，合之亦六十也。纳音以十干加十二
支，合之为六十也。锺律以五声加十二律，合之亦六
十也。其机括枢纽，皆在是矣。至于六甲与策数相为
盈缩之机，虽秘而实露，虽隐而实彰，此《归藏》所以无
终绝之理也。